Larmen fra den politiaktion, hvor en formodet narkosmugler blev skudt og dræbt af politiet, fik flere Ålbæk-borgere ud på gaden.

Det oplyser DR Nordjylland. - Vi blev vækket af helikoptere, og så gik vi ud på gaden for at se, hvad der foregik. Vi kunne se, at der var en masse politi, og der var en masse forvirring, fordi ingen vidste, hvad der var sket, siger den lokale havnefoged Birte Vadsager. Palle Kristensen, som også bor tæt ved havnen, har svært ved at forstå, hvordan en politiaktion kunne ende med skud i den lille by. - Det havde vi nok ikke lige forestillet os. Ålbæk er jo en stille og fredelig by, og havnen er et samlingspunkt, hvor der færdes folk tidligt og sent, siger han.